Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2022/C 315/07)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen af denne meddelelse.

ENHEDSDOKUMENT

»Keleméri bárányhús«

EU-nr.: PGI-HU-02480 – 7.9.2018

BOB ( ) BGB (X)

1. Betegnelse(r) [på BOB eller BGB]

»Keleméri bárányhús«

2. Medlemsstat eller tredjeland

Ungarn

3. Beskrivelse af landbrugsproduktet eller fødevaren

3.1. Produkttype

Kategori 1.1: Kød (og slagtebiprodukter), fersk

3.2. Beskrivelse af produktet med betegnelsen i punkt 1

»Keleméri bárányhús« er lammekød, der kommer fra hanner af racerne fra Île-de-France eller fra Suffolk, og som holdes og opdrættes i Kelemér fra udvælgelse til slagtning. Fårene kan ikke være af racerne Racka, Cikta eller Cigája. På slagtetidspunktet kan lammene ikke være mere end 120 dage og deres levende kropsvægt være mere end 40 kg.

»Keleméri bárányhús« kan sælges:

— som en hel slagtekrop med indre organer i bryst- og bughule (lever, lunger, hjerte, strubehoved, nyrer) undtagen slagteaffald

— som halve slagtekroppe eller

— som udskårne slagtekroppe eller halve slagtekroppe efter forbrugerens ønsker med eller uden ben

kølet eller frosset.

Fysiske og organoleptiske egenskaber ved »Keleméri bárányhús«: en frisk, fin, krydret aroma; en krydret smag og blød konsistens; en klar rød farve; kødet er ikke dækket af noget fedt og indeholder heller ikke noget; kødets skæringsflade har fedtmarmoreringer takket være tynde lag af intramuskulært fedt.

Der findes et næsten usynligt meget tyndt lag fedtvæv under lammets skind eller i maveregionen.

3.3. Foder (kun for animalske produkter) og råvarer (kun for forarbejdede produkter)

Mens lammene befinder sig i indhegningen, indtager de kun modermælk. Ved overførsel af dyret til en boks til læmning kan dette ikke kun fodres med modermælk, men også efter ædelyst med hø og foder fra udvalgte, delikate, unge planter, der kommer fra græsmarker i det afgrænsede geografiske område. Ca. 80 % af høet består af græs, og de resterende 20 % består af urter og andre vilde planter. Særlige bemærkelsesværdige elementer på disse græsmarker er Europas eneste fløjlsgræs som f.eks. fåresvingel (Festuca ovina) eller almindelig draphavre (Arrhenatherum elatius) og urter som f.eks. lugtløs kamille (Tripleurospermum perforatum) eller almindelig røllike (Achillea millefolium). Ud over hø får lammene kun særlige mængder af foder eller foder og foderstoffer (byg og havre) afhængigt af den ønskede slagtevægt.

Energibehovet hos de lam, der holdes i bokse til læmning, stiger i takt med, at deres vægt øges, således at mængden af hø og foder efter ædelyst også stiger trinvis, samtidig med at mængden af modermælk falder. Sammensætningen af foder efter ædelyst til lam: energi: 8,99 MJ/kg tørstof: 86 % råprotein: 16,23 % grove fibre: 11,0 %.

Foderet indeholder også mineraler (Ca, Na, Se) og vitamin A, D3 og E, hvilket er tilstrækkeligt til at opfylde alle lammets vækstbehov på hvert udviklingstrin Foderet må ikke indeholde soja, GMO-planter, animalske proteiner, hvede og majs eller lægemidler. Fodring af lam ændrer sig i takt med deres alder.

1. Alder: 5-14 dage, levende kropsvægt: under 6 kg, holdes i: indhegning, fodres med: modermælk

2. Alder: 14-40 dage, levende kropsvægt: 6–16 kg holdes i: boks til læmning, fodres med: modermælk suppleret med foder og hø efter ædelyst

3. Alder: 41-120 dage, levende kropsvægt: 16–40 kg, holdes i: opfedningsstald, fodres med: 70 % foder og 30 % hø efter ædelyst ved en alder på 41–90 dage 15 % byg, 15 % havre og 70 % hø ved en alder på 91–120 dage.

3.4. Specifikke etaper af produktionen, som skal finde sted i det afgrænsede geografiske område

Lammene skal opdrættes i det afgrænsede geografiske område fra udvælgelsen til slagtningen.

3.5. Særlige regler for udskæring, rivning eller emballering osv. af det produkt, som betegnelsen henviser til

—

3.6. Særlige regler for mærkning af det produkt, som betegnelsen henviser til

—

4. Kort angivelse af det geografiske områdes afgrænsning

Inden for landsbyen Kelemérs administrative grænser.

5. Tilknytning til det geografiske område

Sammenhængen mellem »Keleméri bárányhús« og det geografiske område er baseret på produktets særlige kvalitetsegenskaber.

De fodrings- og opdrætsmetoder, som afkom fra racerne fra Île-de-France eller Suffolk let tilpasser sig, spiller en vigtig rolle i fremstillingen af dette lammekød med dets friske, fine, krydrede aroma og smag, bløde konsistens og klare røde farve.

Landsbyen Kelemér er beliggende ved foden af de slovakiske malmbjerge i det nordlige højland i nationalparken Aggtelek og er afgrænset af floden Sajó og vandløbet Kelemér. Terrænet er kuperet og gennemskåret af dybe dale med et særligt mikroklima og særlige plantesamfund. Det geografiske område ligger 200-250 meter over havet. Dets overflade er dækket af ler, sandede pliocænaflejringer, hvorpå der er dannet syrlig og meget eroderet, ler- og siltagtig brun skovjordbund. Klimaet er karakteriseret ved ringe nedbør (500-600 mm om året), er moderat varme, tørre somre med tørke og kølige og tågede perioder i sensommeren og det tidlige efterår. Der er et ringe antal solskinstimer og en gennemsnitlig temperatur på under 10 °C.

Racerne fra Suffolk og Île-de-France har tilpasset sig de lokale geografiske forhold, mikroklimaet og plantesamfundene. Efter at lammene udelukkende har diet i en kort periode (højst 14 dage), kan de blive hos deres mor i boksen til læmning, hvor de kan die efter ønske. I en aflukket del af boksen til læmning, der ikke er tilgængelig for moderen, kan lammene efter ædelyst indtage hø, der er samlet fra græsmarkerne i Kelemér, og foder, der opfylder deres ernæringsbehov.

Det særlige mikroklima (kølige tørre somre) og jordbundens egenskaber er yderst gunstige for græsser og urter. Takket være dette er der blevet udviklet enestående plantesamfund og græsarealer med mere end 90 plantearter på græsmarkerne i Kelemér. Mindste 80 % af græsmarkerne og af høet, der fremstilles heraf, består af græs, der indeholder kulhydrater i form af fibre i stedet for i form af stivelse. Dette forhindrer, at der dannes et tykt fedtlag i lammets muskler. Græs er rig på proteiner, mineraler og vigtige aminosyrer, hvilket bidrager til fedtmarmoreringen, den bløde konsistens og klare røde farve i »Keleméri bárányhús«.

Ud over græs kan græsmarkerne også indeholde lægeplanter, der giver »Keleméri bárányhús« dets krydrede aroma og smag.

Mængderne af foderingredienserne er i fuld overensstemmelse med lammets vækstbehov på hvert udviklingstrin, således at foderet og høet ikke får kødet til at blive fedt.

Ud over opdrætsmetoden og det anvendte foder giver slagtningen af lammene, før de bliver 120 dage, kødet dets bløde konsistens og klare røde farve.

Disse faktorer har tilsammen indflydelse på kødets kvalitet og giver »Keleméri bárányhús« dets behagelige krydrede smag, bløde konsistens, klare røde farve, friske aroma og takket være det manglende fedtlag og de tynde lag af intramuskulært fedt, dets fedtmarmorering.

Henvisning til offentliggørelsen af varespecifikationen

https://gi.kormany.hu/foldrajzi-arujelzok

(1) EUT L 343 af 14.12.2012, s. 1.